બારણું ઊઘડ્યું ત્યારે ફુસકી મિયાં જાગી ગયા. એકાએક ઊંઘ ઊડી ગઈ. બારણું ઊઘડ્યું. ધીરેથી કોઈ ઘરમાં ઘૂસી ગયું તે પણ જોયું. મિયાં સમજી ગયા કે ગમે તે ચોરટો હોવો જોઈએ. હવે બૂમો પડાય નહિ. ચોરને પકડવા જવું એ પણ ઠીક નહિ. બૂમો પાડે અને ચોરટો ભાગે. ચિડાઈ જાય અને ભાગતાં ભાગતાં છરો ભોંકતો જાય તો શું કરવું ? વાર કરીશું તો ઉપાધિ થશે. પટારામાં રૂપિયા મૂક્યા છે, ચોરભાઈ ઉઠાવી લેશે. પછી બૂમો પાડીશું તેય નકામું બનશે. ચોરટો રૂપિયા લઈને જ ભાગવાનો. માટે જે કંઈ ઉપાય કરવો હોય તે ઝટ કરવો જોઈએ.